
Előterjesztést készítette: Pálinkásné Petik Éva HSZB-elnök / Kántor Erzsébet testületi üi.
Előterjesztést jóváhagyta: dr. Tóth Krisztina jegyző

Előterjesztést véleményezi: HSZB
Döntés módja: nyílt szavazás, egyszerű szótöbbség 

Mellékletek: Beszámoló (előterjesztéshez csatolva)

E L Ő T E R J E S Z T É S

Sülysáp Város Önkormányzata Képviselő-testületének

2018. december 12-én tartandó munkaterv szerinti ülésére

5. napirendhez

Tárgy: Humán Szolgáltatások Bizottsága éves beszámolója
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) önkormányzati rendelet 43. § (12) bekezdése alapján a bizottságok rendszeresen beszámolnak munkájukról.
Kérem a beszámoló szíves megtárgyalását és elfogadását.

…/2018. (XII. 12.) ÖKT határozati javaslat

Sülysáp Város Önkormányzatának Képviselő-testülete az SZMSZ 43. § (12) bekezdése alapján a Humán Szolgáltatások Bizottsága előző évi munkájáról szóló beszámolót – megköszönve a Bizottság munkáját – elfogadja.
Határidő: azonnal

Felelős: HSZB elnöke

Sülysáp, 2018. december 6.

Pálinkásné Petik Éva s.k.


elnök
Beszámoló a HSZB előző évi munkájáról

2017. december - 2018. november

Tisztelt Képviselő-testület!

A Humán Szolgáltatások Bizottsága 7 tagból áll (ebből 4 fő települési önkormányzati képviselő). A beszámolási időszakban személyi változás nem történt. Az ülések havonta, az SZMSZ-ben meghatározott időpontokban kerültek megtartásra. 

A beszámolási időszakban Bizottságunk 11 alkalommal (nyilvános ülés) került összehívásra. Zárt ülések száma 3 volt. Az ülések minden alkalommal határozatképesek voltak.

Az üléseken 60 előterjesztés került napirendre, melyből 3 előterjesztést zárt ülés keretében tárgyaltunk.

Az üléseken 92 határozat született, ebből 9 zárt ülés keretében.

A meghívók és az előterjesztések a bizottsági tagok részére az előző évek gyakorlatát követve elektronikus úton kerültek kiküldésre.

A HSZB a Képviselő-testület döntéseinek előkészítése érdekében véleményezte mindazokat a előterjesztéseket, melyek feladatkörébe tartoztak:
· Intézményi beszámolók és munkatervek: Wass Albert Művelődési Központ és Könyvtár, Csicsergő Óvoda, Gólyahír Bölcsőde, Központi Konyha, Dr. Gáspár István Humánszolgáltató Központ 

· Egyéb beszámolók: Sülysápi Hírforrás Szerkesztő Bizottsága, Települési Értéktár Bizottság, az Anima Musicae Kamarazenekar Egyesület, szociális ellátásokról szóló beszámoló, egészségügyi alapellátást végző szakemberek beszámolói, valamint a Polgármesteri Hivatal és a polgármester éves beszámolója
Véleményezte Sülysáp 2018. évi rendezvénynaptárát, a városunk közbiztonsági helyzetéről szóló beszámolót, a gyermekjóléti és gyermekvédelmi feladatok ellátásáról szóló átfogó értékelést, valamint intézményeink alapdokumentumainak módosítását, pontosítását, melyeket a kincstári és a szakmai ellenőrzések lezárásaként elkészült jelentések tartalma indokolt. 

Idén is csatlakoztunk a Bursa Hungarica felsőoktatási ösztöndíj pályázathoz, de a beszámolási időszakban a beérkezett pályázatok elbírálása nem történt meg.

A Bizottság feladata volt a Csicsergő Óvoda intézményvezetői álláshelyére jelentkezett pályázó személyes meghallgatása, valamint a helyi önszerveződő közösségek támogatására kiírt önkormányzati pályázat elbírálása, az ahhoz kapcsolódó döntéshozatal. A helyi önszerveződő közösségek támogatására kiírt pályázat keretében 10 szervezetből 9 kapott vissza nem térítendő támogatást. Ez összesen 4.210.000,- Ft-os támogatást jelent. A kapott támogatások cél szerinti felhasználásáról szóló beszámolók elfogadásáról szintén Bizottságunk döntött.

Zárt ülés keretében véleményezte a Sülysápi Szent István Általános Iskola intézményvezetői álláshely betöltésére érkezett pályázatot, a szociális bérlakás bérlőkijelölését, és a helyben adományozható önkormányzati elismerések odaítélésére tett javaslatot. 
A bizottsági döntéseket megkönnyítette a beszámolókat készítők személyes jelenléte az üléseken. A beszámolók szóbeli kiegészítése, a felmerült kérdések megválaszolása, az esetleg kialakult vita segítette a szakmai ajánlások megfogalmazását a képviselő-testület felé. Rendszeres vendégeink voltak az egészségügyi alapellátásban dolgozó szakemberek, a Hivatal munkatársai, a helyi Értéktár Bizottság elnöke, valamint az intézmények vezetői.

Az előző év kedvező tapasztalata alapján bizottságunk ismét szervezett helyszíni bejárást a Losonczi utcai orvosi rendelőbe, a beszámolóhoz köthető működési terület munkakörülményének és mindennapjainak megismerése céljából. Betekintést nyerhettünk a felújított intézmény életébe, személyes találkozás útján tájékozódhattunk az ott folyó munkáról. Rendezett környezetben, eredményes szakmai munka folyt. A doktornő szeret itt dolgozni, a betegek legnagyobb megelégedésére.

Bizottságunk több szakterülettel is foglalkozik. Kiemelt feladata többek között, hogy figyelemmel kísérje a gyermek-és ifjúságvédelem, valamint az időskorúak helyzetét, folyamatosan tájékozódjon a különböző egészségügyi területeken, a közművelődésben és a nevelési- oktatási intézményekben folyó munkáról és támogassa az ezekhez kapcsolódó pályázatokat, beruházásokat. Az elmúlt beszámolási időszakban több épületünk megújult, korszerűsödött, ami a szakmai munka színvonalának és a lakosság közérzetének javulását eredményezte. A népkonyha folyamatosan üzemel településünkön, mely jelenleg 40 rászorulónak nyújt napi egyszeri meleg ételt. Városunk kulturális palettáját színesítő Anima Musicae Kamarazenekar Egyesület koncertjei nagy népszerűségnek örvendenek.

A Bizottság tagjai a nemzeti- és a helyi ünnepeken való részvétel mellett rendszeresen látogatták városunk sport-, kulturális és egyéb rendezvényeit, valamint a civil szervezetek által szervezett programokat. Jelen voltunk a gyermekvédelmi jelzőrendszeri értekezleteken, és a védőnők által szervezett rendezvényen (Anyatejes Világnap) is.

Összességében nézve - nem csak az elmúlt évre, hanem a jelen önkormányzati ciklust tekintve - megállapítható, hogy városunkban fejlődik, színesedik a kulturális élet. Egyre színvonalasabbak a megrendezett programok. Mind több civil szervezet és magánszemély érzi fontosnak az önálló programok szervezését, vagy társul az önkormányzat által szervezett eseményekhez. A helyben működő szociális szolgáltatók megfelelő infrastruktúrával és szakmai felkészültséggel rendelkeznek. A jelenlévő szociális problémák (melyek egyre sokrétűbbek), állandó fejlődést kívánnak az e területen dolgozóktól. Visszatérő és megoldásra váró probléma a tanyákon és dűlőkben élő családok sorsa, hiszen többségük szegény és eladósodott helyzetű. A célcsoport feltérképezésében és a helyzetük javításában nagy segítséget fog jelenteni a tanyagondnoki szolgálat felállítása.

A Bizottság tagjainak nevében szeretnék köszönetet mondani a Polgármesteri Hivatal munkatársainak az előterjesztések kiemelkedő szakmai színvonaláért, mellyel a véleményalkotást és a döntéshozatalt megkönnyítették számunkra, valamint a Jegyző és  Aljegyző asszonynak, a Polgármester úrnak és az Alpolgármester úrnak azért, hogy megtisztelték jelenlétükkel üléseinket.

Tisztelettel megköszönöm a Bizottság valamennyi tagjának az üléseken való megjelenést és a beszámolás időszaka alatt végzett lelkiismeretes munkáját.

Kérem a beszámoló szíves megtárgyalását és elfogadását!

Sülysáp, 2018. december 3.


Pálinkáné Petik Éva s.k.


HSZB elnök

